Kleinmond: Ma gebroke ná dogter en 2 maats doodgery is | Netwerk24
Kleinmond: Ma gebroke ná dogter en 2 maats doodgery is
Deur Roshé Taka 02 Desember 2019 18:40
"Ek weet nie hoe ek oor die dood van my kind gaan kom nie," sê 'n gebroke ma van Kleinmond nadat haar dogter die naweek in dié kusdorp saam met twee van haar maats doodgery is.
Jenoline Gouws wat Saterdag saam met twee maats in Kleinmond doodgery is. Foto: Facebook/Jenoline Gouws
Jeanette Gouws het Maandag gesê haar 14-jarige dogter Jenoline en haar maats het Saterdag op die strand deurgebring en was op pad huis toe toe 'n kar teen 'n hoë spoed in hulle vasgejaag het.
Jenoline, 'n leerling aan Hawston Secondary School, en twee maats het Saterdagaand saam langs die hoofstraat gestap toe 'n VW Golf hulle getref het.
Volgens die verkeersowerhede het die Golf se bestuurder beheer oor sy voertuig verloor en die kinders getref en toe teen 'n stilstaande motor gebots.
Kenny Africa, provinsiale verkeershoof, sê die Golf het glo baie vinnig uit die rigting van Hermanus aangery gekom. Albei insittendes van die Golf is in die botsing uit die voertuig geslinger en is later in die hospitaal dood.
Gouws het Maandag gesê dit gaan baie moeilik.
"Ek weet nie hoe ek oor alles gaan kom nie. Alles wat ons nou doen, gaan maar oor Jenoline."
Sy sê haar dogter wou graag eendag 'n maatskaplike werker word. "Sy het altyd grappe gemaak en was maar altyd net in die huis."
Sy het Maandag haar dogter se lyk gaan uitken.
"Sy lyk presies soos sy gelyk het. Dit is al wat ek wou hê. Ek wou haar net só onthou," sê sy hartseer.
Vyf mense, onder wie drie kinders, het Saterdag in Kleinmond se hoofstraat gesterf toe hierdie wit Golf in hulle vasgejaag het. Dit het daarna teen 'n stilstaande motor gebots en op sy dak te land gekom. Albei die passasiers is later dood. Foto: Verskaf
Jenoline word Saterdag begrawe. Sy word ook oorleef deur haar pa, Piet, asook drie susters.
Jacques Oosthuizen, voorsitter van die gemeenskapspolisiëringsforum (GPF), het op hul Facebook-blad geskryf dat die ongeluk kort ná 20:00 gebeur het.
Oosthuizen het by navraag gesê die dorp rou ná die jong kinders se dood, asook oor ses ander mense wat ook die afgelope week in onverwante voorvalle dood is.
Die identiteit van Jenoline se twee maats asook die oorledenes wat in die Golf gery het, kon nie vasgestel word nie.